Kerstin Ekman
Store norske leksikon,Språk og litteratur,Litteratur i verden,Europa,Sveriges litteratur,Sveriges nyere litteratur
Kerstin Ekman er en svensk romanforfatter og essayist. Hun regnes som en av de fremste nålevende, nordiske forfatterne, og de fleste av hennes bøker er oversatt til norsk.
Debutant og krimforfatter Ekman debuterte med 30 meter mord (1959), og utga en rekke kritikerroste kriminalthrillere i første del av forfatterskapet, for eksempel De tre små mästarna (1961) og Den brinnande ugnen (1962), som på tross av å være tydelig plassert i krimsjangeren, likevel hadde noe særegent ekmansk over seg, med forvirrede gjerningsmenn og kollektivt begåtte handlinger. I Dödsklockan (1963) og Pukehornet (1967) blandes detektivhistorien med naturskildringer og fremstillinger av ensomhet og isolasjon. Gjennombruddsromanen Mörker och blåbärsris (1972) gestalter et trekantsdrama i et utkantmiljø.Et tidlig hovedverk i forfatterskapet er tetralogien Kvinnorna och staden, tidligere kalt Vallmstasviten, en krønikelignende skildring av det svenske samfunnets utvikling på 1900-tallet, gjenspeilet i et lite stasjonssamfunns historie, tydelig inspirert av den lille byen Ekman selv vokste opp i, Katrineholm: Häxringarna (1974), Springkällan (1976), Änglahuset (1979) og En stad av ljus (1983). Forfatterskapet leker med flere typer genre, foruten krim, røverromaner i Rövarna i Skuleskogen (1988), en versfortelling (Knivkastarens kvinna, 1990), og mest fremtredende i den siste delen av forfatterskapet, naturskildringen. Nordens fremste naturforfatter Ekman har blitt rost for sitt presise, rike språk og omfattende kunnskap om skog og naturhistorie. Hennes kanskje mest kjente roman, Händelser vid vatten (1993, Augustpriset 1993; Nordisk Råds litteraturpris 1994), trekker veksler både på kriminalromanen og naturskildringen, og har handling lagt til Jämtland, hvor forfatteren bodde i lang tid. I verkene sine demonstrerer hun stor innsikt i skogens biologiske og kulturelle historie, noe som førte til at hun i 2007 ble utnevnt til «skoglig hedersdoktor» ved Sveriges landbrukshøyskole.Ekmans andre hovedverk, også med Norrland som hovedarena, er trilogien Vargskinnet: Guds barmhärtighet (1999), Sista rompan (2002) og Skraplotter (2003, Augustpriset). Romanen Gör mig levande igen (1996) drøfter den mulige og nødvendige motstanden mot ondskapen, slik den opptrer i ulike former. Grand final i skojarbranschen (2011) er et satirisk spill med forfatterrollen.De siste årene har det kommet ut flere essaysamlinger, blant dem Gubbas hage (2018) og Gullias värld (2020). I hennes nyeste roman, den kritikerroste Löpa varg (2021, nominert til Nordisk Råds litteraturpris), spiller naturen en sentral rolle, i skildringen av en jegers forhold til naturen og dyrene han jakter. Liv Ekman er født i Katrineholm, studerte i Uppsala, og jobbet som lærer og i Artfilm før hun ble forfatter på heltid i 1970. Fra 1970 bodde hun i Valsjöbyn i Jämtland, sammen med sin andre mann, Börje Frelin. Hun var gift med historikeren Stig Ekman fra 1954 til 1966.Ekman var medlem av Svenska Akademien fra 1978 til 2018, og Samfundet De Nio mellom 1978 og 1986 og igjen fra 1993, i tillegg til å være æresdoktor ved Umeå Universitet. I forbindelse med fatwaen mot Salman Rushdie ga Ekman uttrykk for at Svenska Akademien reagerte for svakt, og betrakter seg fra 1989 ikke lenger som medlem. Hun trådte endelig ut av akademiet i 2018, da det i forbindelse med skandalen i kjølevannet av metoo-bevegelsen ble gjort en regelendring, som tillot medlemmer å melde seg ut. Les mer i Store norske leksikon Sveriges litteratur krimlitteratur Litteratur Andersdotter, AnnSofi: Det mörka våldet : spåren av en subjektsprocess i Kerstin Ekmans författarskap, 2005 Lindhé, Cecilia: Visuella vändningar : bild och estetik i Kerstin Ekmans romankonst, 2008  Röster om Kerstin Ekman, 1993 Schottenius, Maria: Den kvinnliga hemligheten: en studie i Kerstin Ekmans berättarkonst, 1992